钦定古今图书集成/明伦汇编/官常典/第006卷 > 大戴礼 > 《子张问入官》
## 钦定古今图书集成/明伦汇编/官常典/第006卷 > 大戴礼 > 《子张问入官》

子张问入官于孔子，孔子曰：“安身取誉为难也。”子张
曰：“安身取誉如何？”孔子曰：“有善勿专；教不能勿搢己
过，勿发失言，勿踦不善；辞勿遂，行事勿留。君子入官，
自行此六路者，则身安誉至而政从矣。且夫忿数者，
狱之所由生也；距谏者，虑之所以塞也；慢易者，礼之
所以失也；堕怠者，时之所以后也；奢侈者，财之所以”
不足也；专者，事之所以不成也；历者，狱之所由生也。
君子入官除七路者，则身安誉至而政从矣。故君子
南面临官，大城而公治之，精知而略行之，合是忠信，
考是大伦，存是美恶，而进是利，而除是害，而无求其
报焉，而民情可得也。故临之无抗民之志，胜之无犯
民之言，量之无狡民之辞，养之无扰“于时，爱之勿宽
于刑”，言此则身安誉至，而民自得也。故君子南面临
官，所见迩，故明不可蔽也；所求迩，故不劳而得也；所
以治者约，故不用众而誉至也；法象在内，故不远；源
泉不竭，故天下积也，而木不寡短长；人得其量，故治
而不乱。故六者贯乎心，藏乎志，形乎色，发乎声，若此
则身安而誉至，而民“自得也。”故君子南面临官，不治
则乱至，乱至则争，争之至又反于乱。是故宽裕以容
其民，慈爱以优柔之，而民自得也已。故躬行者，政之
始也，调悦者，情之道也。善政行易则民不怨言，调悦
则民不辨法。仁在身则民显，以佚之也。财利之生征
矣，贪以不得，善政必简矣。苟以乱之，善言必听矣，详
以失之，规谏日至；烦以不听矣。言之善者，在所日闻；
行之善者，在所能为。故上者，民之仪也；有司执政，民
之表也；迩臣便辟者，群臣仆之伦也。故仪不正则民
失誓，表弊则百姓乱，迩臣便辟不正廉，而群臣服污
矣。故不可不慎乎三伦矣。故君子修身反道察说，而
迩道之服存焉。是故夫工女必自择丝麻，良工必自
择赍材；贤君良上，必自择左右。始。故佚诸取人，劳于
治事；劳于取人，佚于治事。故君子欲誉，则谨其所便；
欲名则谨于左右。故上者辟如缘木者务高，而畏下者滋甚。六马之离，必于四面之衢；民之离道，必于上
之佚政也。故上者尊严而绝，百姓者卑贱而神。民而
爱之则存，恶之则亡也。故君子南面临官，贵而不骄，
富恭有本，能图修业，居久而谭情，迩畅而及乎远，察
一而关于多，一物治而万物不乱者，以身为本者也。
故君子莅民，不可以不知民之性，达诸民之情。既知
其以生有习，然后民特从命也。故世举则民亲之，政
均则民无怨。故君子莅民，不临以高，不道以远，不责
民之所不能。今临之明王之成功，则民严而不迎也。
道以数年之业则民疾，疾则辟矣。故古者冕而前旒，
所以蔽明也；统絖塞耳，所以弇聪也。故水至清则无
鱼，人至察则无徒。故枉而直之，使自得之；优而柔之，
使自求之；揆而度之，使自索之。民有小罪，必以其善，
以赦其过，如死使之生其善也。是以上下亲而不离。
故惠者政之始也。政不正则不可教也，不习则民不
可使也。故君子欲言之见信也者，莫若先虚其内也；
欲政之速行也者，莫若以身先之也；欲民之速服也
者，莫若以道御之也。故不先以身，虽行必邻也；不以
道御之，虽服必强矣。故非忠信则无可以取亲于百
姓矣；外内不相应，则无可以取信者矣。四者治民之
统也。